Polisielid geskiet toe rowers op poskantoor toeslaan(Argieffoto bloot ter illustrasie.) ŉ Polisiebeampte is Woensdag in ŉ skietery gewond toe vier gewapende rowers op die poskantoor in Allanridge in die Vrystaat toegesak het. Die verdagtes het met ŉ onbekende bedrag geld gevlug en word nou deur die polisie gesoek. Volgens kapt. Stephen Thakeng, polisiewoordvoerder, het die voorval omstreeks 09:30 plaasgevind terwyl menigte mense buite die poskantoor tougestaan het om hul Sassa-geld te ontvang. “Vier verdagtes wat met pistole en ŉ outomatiese geweer gewapen was, het die poskantoor binnegegaan en ŉ onbekende bedrag kontant gesteel. “ŉ Adjudantoffisier en ander lede het by die toneel opgedaag terwyl die gewapende rowers nog in die poskantoor was. Die rowers het skote op die polisievoertuie afgevuur waarna die polisie teruggeskiet het.” Die beseerde polisieman is in die regterbeen geskiet en word tans in ŉ hospitaal behandel. Volgens Thakeng is ŉ wit Audi-sedan met ŉ Gauteng-nommerplaat ook in die skietery getref. Die rowers het in dié einste motor gevlug wat later by ŉ huis in Nyakallong (ook in Allanridge) gevind is. Die rowers het glo van daar af in ŉ wit Condor met ŉ Vrystaat-nommerplaat gevlug. Ook dié voertuig is later verlate in die middestad van Odendaalsrus gevind. Dit is nie duidelik watter soort voertuig die rowers vir hul laaste vlugtog gebruik het nie. “ŉ Soektog is van stapel gestuur om die gewapende rowers op te spoor. “ŉ Saak van gewapende roof is aangemeld.” Enigiemand met inligting kan die polisie se provinsiale eenheid vir georganiseerde misdaad by 083 316 2689 bel.